Komisijos reglamentas (EB) Nr. 1194/2002
2002 m. liepos 3 d.
iš dalies keičiantis Reglamentą (EEB) Nr. 2234/92, nustatantį pagalbos už šviežio pieno produktų suvartojimą Madeiroje taikymo išsamias taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 28 d. Tarybos reglamentą (EB) Nr. 1453/2001, įvedantį specialiąsias priemones tam tikriems Azorų salų ir Madeiros žemės ūkio produktams ir panaikinantį Reglamentą (EEB) Nr. 1600/92 (Poseima) [1], ypač jo 15 straipsnio 5 dalį,
kadangi:
(1) Reglamento (EB) Nr. 1453/2001 15 straipsnis paramos dydį Madeiroje pagamintiems ir joje žmonių vartojimui skirtiems pieno produktams nustato 12 eurų už 100 kg į pieninę pristatyto nenugriebto pieno. Toji parama suteikiama žmonių suvartojamiems vietiniams šviežiems karvių pieno produktams, neviršijant periodiškai įvertintų Madeiros vartojimo poreikių ribų. Tas straipsnis taip pat leidžia iš Bendrijos kilmės pieno miltelių Madeiroje gaminti vietiniam vartojimui skirtą ypač aukšta temperatūra apdorotą pieną, jei ši priemonė užtikrina, kad vietinis pienas bus surinktas ir ras realizavimo rinką.
(2) Manoma, kad Madeiros suvartojimo poreikiai neviršija 4000 tonų, o tai atitinka vietinio pieno kiekius, kuriems papildoma karvių pieno gamintojams taikoma mokesčio sistema, numatyta 1992 m. gruodžio 28 d. Tarybos reglamente (EEB) Nr. 3950/92, nustatančiame papildomą mokestį pieno ir pieno produktų sektoriuje [2], su paskutiniais pakeitimais, padarytais Komisijos reglamentu (EB) Nr. 582/2002 [3], Madeirai netaikoma. Dėl to pieno kiekis, kuriam Reglamento (EB) Nr. 1453/2001 numatyta parama mokama pieninėms už visus produktus, pagamintus perdirbant vietinį pieną, turėtų būti apribotas 4000 tonų.
(3) Taip pat turėtų būti nustatytos šviežio Madeiroje primelžto žmonių suvartojimui skirto karvių pieno, už kurį mokama parama, panaudojimo taisyklės ir nustatytas mažiausias kiekis, kuris turi būti panaudotas gaminant vietiniam vartojimui skirtą ypač aukšta temperatūra apdorotą pieną pagamintą iš pieno miltelių. Siekiantužtikrinti, kad visas vietinis pienas būtų surinktas ir jam būtų rastos panaudojimo galimybės, tikslinga mažiausią tokio panaudojimo kiekį nustatyti 15 %.
(4) Dėl to Komisijos reglamentas (EEB) Nr. 2234/92 [4] su paskutiniais pakeitimais, padarytais Reglamentu (EB) Nr. 1802/95 [5], turi būti iš dalies pakeistas.
(5) Nuostatos dėl paramos dydžio ir teisę į ją turinčių produktų kiekio yra nustatytos Reglamente (EB) Nr. 1453/2001. Todėl šis reglamentas turėtų būti taikomas nuo to reglamento įsigaliojimo dienos.
(6) Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2234/92 iš dalies keičiamas taip:
1) 1 straipsnio 1 dalis pakeičiama taip:
"1. Parama žmonių vartojimui skirtiems Madeiroje pagamintiems pieno produktams, numatyta Reglamento (EB) Nr. 1453/2001 15 straipsnio 2 dalyje, mokama už 4000 tonų nenugriebto pieno per 12 mėnesių laikotarpį."
2) 1 straipsnio 2 dalis pakeičiama taip:
"2. Pienas, primelžiamas Madeiroje, už kurį suteikiama straipsnio 1 dalyje nurodyta parama, naudojamas tik vietinei pieno produktų, skirtų tik vietiniam vartojimui, gamybai."
3) papildoma šiuo 1a straipsniu:
"1a straipsnis
Iš pieno miltelių pagamintame ypač aukšta temperatūra apdorotame piene, nurodytame Reglamento (EB) Nr. 1453/2001 15 straipsnio 4 dalyje, turi būti bent 15 % vietinio šviežio pieno."
4) priedas yra panaikinamas.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2001 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. liepos 3 d.